Initiativ fra Den Portugisiske Republik, Den Franske Republik, Kongeriget Sverige og Kongeriget Belgien med henblik på vedtagelse af Rådets afgørelse om oprettelse af en midlertidig retlig samarbejdsenhed

(2000/C 243/06)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, afsnit VI, særlig artikel 31 og artikel 34, stk. 2, litra c),

under henvisning til initiativ fra Forbundsrepublikken Tyskland samt initiativ fra Den Portugisiske Republik, Den Franske Republik, Kongeriget Sverige og Kongeriget Belgien,

under henvisning til udtalelse fra Europa-Parlamentet, og

ud fra følgende betragtninger:

(1) Rådet har vedtaget fælles aktion 96/277/RIA af 22. april 1996 om udveksling af retsembedsmænd som forbindelsespersoner med henblik på at forbedre det retlige samarbejde mellem Den Europæiske Unions medlemsstater(1).

(2) Rådet har vedtaget fælles aktion 98/428/RIA af 29. juni 1998 om oprettelse af et europæisk retlig netværk(2).

(3) Ifølge konklusionerne fra Det Europæiske Råd i Tammerfors den 15. og 16. oktober 1999, særlig punkt 46, skal der oprettes en enhed (Eurojust) bestående af offentlige anklagere, retsembedsmænd eller polititjenestemænd med tilsvarende kompetence for at styrke bekæmpelsen af grov organiseret kriminalitet.

(4) En reel forbedring af det retlige samarbejde mellem medlemsstaterne kræver, at der snarest på unionsniveau vedtages strukturelle foranstaltninger med henblik på at lette koordineringen af efterforskning og retsforfølgelse, der berører flere medlemsstaters område, og især at der oprettes en midlertidig retlig samarbejdsenhed.

(5) Denne midlertidige enhed kan, når den mødes, gøre brug af Rådets infrastrukturer, idet dens erfaringer vil kunne bidrage til udarbejdelsen af retsakten om oprettelse af Eurojust -

TRUFFET FØLGENDE AFGØRELSE:

Artikel 1

1. Hver medlemsstat udstationerer en offentlig anklager, en retsembedsmand eller en polititjenestemand med tilsvarende kompetence ved sin faste repræsentation ved Den Europæiske Union, som kan varetage de forbindelsesfunktioner, der er nødvendige for gennemførelsen af de mål og opgaver, der er nævnt i stk. 2. De således udpegede femten medlemmer mødes i Bruxelles i en sammensætning benævnt "midlertidig retlig samarbejdsenhed", som kan gøre brug af Rådets infrastrukturer.

2. De pågældende personer får til opgave i tæt samarbejde med Generalsekretariatet for Rådet og det europæiske retlige netværk:

a) under iagttagelse af den enkelte medlemsstats nationale lovgivning at bidrage til en god koordinering mellem de nationale kompetente myndigheder ved efterforskning og retsforfølgelse, for så vidt som to eller flere medlemsstater berøres, og sagen kræver en koordineret indsats

b) at lette det strafferetlige samarbejde mellem medlemsstaternes kompetente myndigheder

c) at bistå medlemsstaterne og Rådet i det omfang det er nødvendigt med henblik på forhandlingerne om Rådets vedtagelse af retsakten om oprettelse af Eurojust.

Artikel 2

Denne afgørelse har virkning fra dagen for vedtagelsen.

Dens gyldighed ophører fra den dato, hvor instrumentet om oprettelse af Eurojust får virkning.

Udfærdiget i ...

På Rådets vegne

...

Formand

(1) EFT L 105 af 27.4.1996, s. 1.

(2) EFT L 191 af 7.7.1998, s. 4.